নাগেরবাজার বাসস্ট্যান্ড এলাকায় রাস্তার ধারে এক সপ্তাহ ধরে পড়ে থাকা এক অভুক্ত বৃদ্ধকে নিজের হাতে খাইয়ে দিয়েছিলেন স্থানীয় বাসিন্দা চিত্রা দাস। তাঁকে নতুন লুঙ্গি-পাঞ্জাবি পরিয়ে নিকটবর্তী বাসস্ট্যান্ডের যাত্রী প্রতীক্ষালয়ে বসিয়ে খবর দিয়েছিলেন পুলিশে। কন্ট্রোল রুমে খবর দিয়ে বিরক্ত করার জন্য তাঁকে স্থানীয় কামারডাঙা ফাঁড়ির এক পুলিশকর্মী কটূক্তি করেছেন বলে অভিযোগ করেছেন চিত্রা। 
আরও পড়ুন
রাতের শহরে মত্তদের দাপটে নাজেহাল পুলিশ
কাদেরকে দিয়ে ঘটনার পুনর্নির্মাণ করাতে চায় পুলিশ
যত কাণ্ড পার্ক স্ট্রিটে! এবার মত্ত দম্পতির হাতে আক্রান্ত পুলিশ
শনিবার রাতের সেই অভিজ্ঞতা রবিবার ‘এবেলা’কে শুনিয়েছেন কামারডাঙা ফাঁড়ি সংলগ্ন পুলিশ কোয়ার্টার্সের বাসিন্দা চিত্রা। বলেছেন, ‘‘গত সাত-আটদিন ধরে ওই বৃদ্ধ রাস্তায়। পায়ে চোট, অভুক্ত। ওঁর বাড়ি শোভাবাজারে। শুনেছি, ওঁকে তাড়িয়ে দেওয়া হয়েছে।’’ শনিবার দুপুরে ওই বৃদ্ধকে নতুন পোশাক কিনে দেন চিত্রা। তারপর তাঁকে খাইয়ে কয়েকজনের সাহায্যে বাসস্ট্যান্ডে যাত্রী প্রতীক্ষালয়ে রেখে আসেন। চিত্রার কথায়, ‘‘পুলিশ কন্ট্রোল রুমে বারবার ফোন করলেও কেউ আসেননি।’’ পরে স্থানীয় এক স্বেচ্ছাসেবী সংগঠনের কর্মী রাজীব বিশ্বাসকে অনুরোধ করলে তিনি কন্ট্রোল রুমে তিনবার ফোন করে ওই বৃদ্ধকে উদ্ধারের আর্জি জানান। 
এরপর ঘটনাস্থলে যান কামারডাঙা ফাঁড়ির অ্যাসিস্ট্যান্ট সাব ইন্সপেক্টর বুদ্ধদেব বিশ্বাস। চিত্রার অভিযোগ, ‘‘বুদ্ধদেববাবু এসেই ফোনের জন্য কৈফিয়ত চান। ওই বৃদ্ধকে দেখিয়ে বলেন, মাতালকে হাসপাতালে নিয়ে যাওয়া পুলিশের কাজ নয়।’’ 
বুদ্ধদেব অবশ্য অভিযোগ অস্বীকার করে বলেছেন, ‘‘ওখানে যাঁরা ছিলেন, তাঁরা যদি বলেন আমি কটূক্তি করেছি, তাহলে চাকরি ছেড়ে দেব। কন্ট্রোল রুমে জানানো হয়েছিল, বৃদ্ধের পায়ের উপর দিয়ে বাসের চাকা চলে গিয়েছে। যা সর্বৈব মিথ্যা। সেটা বলাতেই হয়তো উনি রেগে গিয়েছেন।’’ তাঁর কথায়, ‘‘আমরা হাসপাতালে ভর্তি করালে ঠিকমতো চিকিৎসা হতো না। তাই কোনও স্বেচ্ছাসেবী সংগঠনের সঙ্গে যোগাযোগের পরামর্শ দিয়েছি।’’